ការសម្ភាសន៍របស់អ៊ុំស៊ុន សូត

ក៖ អ្នកសម្ភាសន៍ឈ្មោះឌី ណាផា ខ៖ អ្នកត្រូវគេសម្ភាសន៍ឈ្មោះស៊ុន សូត

***ពត៌មានសង្ខេបរបស់អ៊ុំស៊ុន សូត***

*អ៊ុំស៊ុន សូតមានអាយុ៤៩ហើយឆ្នាំនេះ គាត់មានបងប្អូនចំនួន៥នាក់ ហើយគាត់ជាកូន  
ទី២នៃគ្រួសាររបស់គាត់។ គាត់មានទីលំនៅនៅឯអង្គរក្រៅ ខេត្តសៀមរាប។ កាលពីគាត់  
នៅក្មេងគាត់មិនមានចូលរៀននៅសាលាទេដោយសារតែគាត់ត្រូវជួយម្តាយរបស់គាត់*

*មើលប្អូនរបស់គាត់ គាត់មានឆ្លងការលំបាកជាច្រើនកាលពីគាត់នៅក្មេង គាត់ជួយ  
ឪពុកម្តាយរបស់គាត់ធ្វើស្រែចំការដែលនៅឆ្ងាយពីផ្ទះរបស់គាត់១០គីឡូម៉ែត្រ។*

ក៖ អញ្ចឹងជាដំបូងសូមថ្លែងអំណរគុណដល់អ៊ុំណាអ៊ុំដែលអ៊ំុអនុញ្ញាតឱ្យខ្ញុំសម្ភាសន៍  
អំពីប្រវត្តិរបស់អ៊ុំ ហើយការសម្ភាសន៍នឹងត្រូវបានរៀបចំឡើងដោយសាកលវិទ្យាល័យ ដែលមានឈ្មោះថា byu ឬក៏ហៅថា ព្រីហាំយ៉ង់ណាអ៊ុំ ចាសដែលមានទីតាំងនៅ  
ឯប្រទេសអាមេរិចណាអ៊ំ ហើយគោលបំណងរបស់សាកលវិទ្យាល័យគឺចង់សម្ភាសន៍  
អំពីប្រវត្តិរបស់ប្រជាជនខ្មែរយើងដើម្បីឲ្យកូនចៅក្រោយៗគាត់បានស្គាល់ និងបានរៀន ពីប្រវត្តិរបស់ជីដូនជីតារបស់គាត់ចឹងណាអ៊ុំ ចឹងនៅពេលដែលខ្ញុំសម្ភាសន៍អ៊ុំចប់  
ខ្ញុំដាក់ការសម្ភាសន៍របស់អ៊ំចូលទៅក្នុងវ៉េបសាយរបស់សាលាដែលមានឈ្មោះថា  
[www.cambodiaoralhistory.byu.edu](http://www.cambodiaoralhistory.byu.edu) អញ្ចឹង តើអ៊ំុយល់ព្រមឲ្យខ្ញុំដាក់ការសម្ភាសន៍  
របស់អ៊ំុចូលក្នុងវេបសាយរបស់សាលាដែរទេអ៊ំុ?

ខ៖ ចាស។

ក៖ ចាស ចឹងសម្រាប់ថ្ងៃខែដែលខ្ញុំសម្ភាសន៍នេះគឺ នៅថ្ងៃទី៣០ ខែមិថុនា ឆ្នាំ២០២០ ហើយការសម្ភាសន៍នេះត្រូវបានធ្វើឡើងនៅបរិវេណប្រាសាទអង្គរធំ ចាស ហើយខ្ញុំជា  
 ជាអ្នកសម្ភាសន៍ណឹងឈ្មោះឌី ណាផា តើអ៊ុំមានឈ្មោះអ្វីដែរ?

ខ៖ ឈ្មោះស៊ុន សូត។

ក៖ តើអ៊ំុមានឈ្មោះហៅក្រៅទេ?

ខ៖ អត់មានឈ្មោះហៅក្រៅទេតែ២ម៉ាត់ណឹង។

ក៖ មានអាយុប៉ុន្មានហើយឆ្នាំនេះអ៊ុំ?

ខ៖ អាយុ៤៩ ឆ្នាំ។

ក៖ តើអ៊ុំកើតនៅថ្ងៃណាខែណាឆ្នាំណាដែលអ៊ំុ?

ខ៖ កើតនៅឆ្នាំ១៩៧០។

ក៖ ចុះឆ្នាំខ្មែរចាំបានទេអ៊ុំ?

ខ៖ ឆ្នាំខ្មែរ ឆ្នាំជូត។

ក៖ អ៊ំមានស្រុកកំណើតនៅឯណាដែរអ៊ំុ?

ខ៖ ស្រុកកំណើតនៅភូមិអង្គរក្រៅ។

ក៖ បងប្អូនចំនួនប៉ុន្មាននាក់ដែរអ៊ំុ?

ខ៖ បងប្អូនចំនួន៥នាក់។

ក៖ អ៊ុំជាកូនទីប៉ុន្មាន?

ខ៖ ជាកូនទី២។

ក៖ អ៊ុំអាចប្រាប់ឈ្មោះបងប្អូនរបស់អ៊ុំបានទេថាពួកគាត់ឈ្មោះអ្វីដែរ?

ខ៖ បាន។

ក៖ អញ្ចឹងទី១គាត់ឈ្មោះអ្វីដែរអ៊ំុ?

ខ៖ ទី១ឈ្មោះ ស៊ុន សៀប ទី២ខ្ញុំណឹងឯង ទី៣ស៊ុន សម្បត្តិ ទី៤ស៊ុន សំបូរ ទី៥ស៊ុន សៀម។

ក៖ អញ្ចឹងអ៊ុំមានចង់ចាំសាច់រឿងអ្វីខ្លះដែលទេជាមួយបងប្អូនរបស់អ៊ំុកាលពីក្មេងមក?

ខ៖ កាលជំនាន់នោះកើតទៅក៏ម៉ែរជម្លៀសទៅនៅស្វាយលើ ឆ្នាំដែលខ្ញុំកើតនោះណា។

ក៖ មូលហេតុអ្វីដែរអ៊ុំបានជម្លៀសទៅហ្នឹង?

ខ៖ អត់ដឹងដែរគេឱ្យជម្លៀសចេញពីស្រុកណា ចាស ទៅនៅស្រុកគេឡើងខ្ញុំអាយុ៧  
ឆ្នាំបានចេញមកវិញចេញមកនៅគោកត្នោតនេះបានសម័យប៉ុល ពត។

ក៖ អញ្ចឹងអ៊ំុចាំមូលហេតុដែលគេឱ្យជម្លៀសទេ?

ខ៖ អត់ដឹងដែរនាង។

ក៖ ចឹងអ៊ំុចាំបានខ្លះទេសាច់រឿង កាលដែលអ៊ំុនៅជាមួយបងប្អូនកាលពីក្មេងៗ ដូចជាអ៊ំុធ្លាប់លេងល្បែងកំសាន្តអីជាមួយគ្នាអត់ទេ?

ខ៖ អតបានមានលេងល្បែងកំសាន្តអីទេ ចាំបានចុះមកពីជម្លៀសនៅស្វាយ  
លើមកនៅគោកត្នោត ដល់សម័យអាពតក៏នៅតែជាមួយយាយៗ ម៉ែទៅចល័ត ម៉ែទៅចល័តទៅហូបតែបបរ អត់មានបាយហូបទេហូបតែបបរ។

ក៖ អ៊ុំធ្លាប់បានធ្វើអ្វីខ្លះដែរកាលពីនៅក្មេងក្មេងជាមួយបងប្អូនរបស់អ៊ុំ?

ខ៖ មិនដែលបានធ្វើអី មានតែលេងបាយឡុកបាយឡប៉ុណ្ណោះឯង។

ក៖ ចុះសព្វថ្ងៃនេះបងប្អូនរបស់អ៊ុំគាត់នៅឯណាខ្លះដែរអ៊ំុ?

ខ៖ នៅនេះឯង នៅភូមិអង្គក្រៅទាំងអស់គ្នា។

ក៖ គាត់ធ្វើអ្វីខ្លះដែលអ៊ំុ?

ខ៖ ធ្វើស្រែចំការ ធ្វើកម្មករគេបន្តិចបន្តួចប៉ុណ្ណោះឯង។

ក៖ ចុះម្ដាយរបស់អ៊ុំគាត់មានឈ្មោះអ្វីដែរអ៊ំុ?

ខ៖ ម្តាយឈ្មោះរស់ ស។

ក៖ អ៊ំុចាំបានទេថាគាត់កើតនៅឯណា? កើតនៅថ្ងៃណាខែណាឆ្នាំណាចាំបានទេអ៊ុំ?

ខ៖ កើតនៅនេះ គាត់កើតនៅដើមឆ្នាំ៥០។

ក៖ បើគិតជាអាយុគាត់មកដល់ឥឡូវនេះប្រហែលប៉ុន្មានហើយអ៊ុំ?

ខ៖ អាយុគាត់ ៧០ឆ្នាំជាងហើយ។

ក៖ ឆ្នាំខ្មែរអ៊ុំចាំទេថាគាត់កើតនៅឆ្នាំណា?

ខ៖ ឆ្នាំខាល។

ក៖ ចុះម្ដាយរបស់អ៊ុំគាត់ជាមនុស្សបែបណាដែរអ៊ុំ? ដូចជាគាត់មានលក្ខណៈបែបណាដែរ?

ខ៖ ម្ដាយខ្ញុំអ្នកស្លូតណាស់មិនដែលចេះជេរកូនទេចា។

ក៖ ចុះអ៊ំុចាំសាច់រឿងខ្លះៗពីម្ដាយរបស់អ៊ុំបានទេកាលពីនៅក្មេងៗ?

ខ៖ ចាំបាន គាត់គ្រាន់តែផ្ដាំបង្គាប់ឲ្យខំរកស៊ីនាំទៅស្រែចំការប៉ុណ្ណោះឯង កុំឱ្យឈ្លោះប្រកែកបងប្អូន។

ក៖ ចុះម្តាយរបស់អ៊ុំគាត់ធ្លាប់ប្រកបមុខរបរអ្វីខ្លះដើម្បីចិញ្ចឹមជីវិតដែរអ៊ុំ?

ខ៖ ម្ដាយរបស់ខ្ញុំធ្វើតែស្រែចំការតាំងតែពីកំព្រាពីតូចគាត់ធ្វើតែស្រែចំការទេ គាត់អត់ដែលធ្វើការអីណាទេ។

ក៖ គាត់អត់មានធ្វើអ្វីផ្សេងទៀតទេអ៊ំុ?

ខ៖ ចាស គាត់ធ្វើតែស្រែចំការបន្តិចបន្តួចប៉ុណ្ណោះឯងនាង។

ក៖ ចុះ ម្ដាយរបស់អ៊ុំគាត់ធ្លាប់ប្រាប់សាច់រឿងរបស់គាត់កាលពីក្មេងៗមក  
កាន់អ៊ុំខ្លះទេអ៊ុំ?

ខ៖ អត់មានទេ គាត់ប្រាប់តែគាត់កំព្រាម៉ែឪពីតូចៗ គាត់កំសត់ ថារកស៊ីតែស្រែចំការ  
មិនដែលធ្វើកម្មករឲ្យនរណាគេទេ។

ក៖ មុខរបស់អ៊ំុវិញគាត់មានឈ្មោះអ្វីដែរអ៊ំុ?

ខ៖ឈ្មោះឆាយ ស៊ន។

ក៖ ហើយគាត់កើតនៅថ្ងៃណាខែណាដែរអ៊ំុ?

ខ៖ កើតឆ្នាំជាមួយម្ដាយខ្ញុំ ឆ្នាំដូចគ្នា។

ក៖ ដំណាលគ្នាមែនអ៊ុំ?

ខ៖ មិនដំណាលគ្នាទេតែកើតឆ្នាំតែមួយនោះឯង គាត់ដើមឆ្នាំ៤០។

ក៖ ឆ្នាំខ្មែរអ៊ំុចាំទេ?

ខ៖ ឆ្នាំខ្មែរ ឆ្នាំជូត។

ក៖ ចុះគាត់មានស្រុកកំណើតនៅឯណាដែរអ៊ុំ?

ខ៖ ស្រុកកំណើតនៅភូមិអង្គរក្រៅទាំងអស់គ្នា។

ក៖ តើឪពុករបស់អ៊ុំគាត់ជាមនុស្សមានលក្ខណៈបែបណាដែរអ៊ុំ?

ខ៖ ស្លូតដូចគ្នានោះឯង។

ក៖ ចុះអ៊ំុចាំសាច់រឿងខ្លះៗពីឪពុករបស់អ៊ុំបានទេកាលពីនៅក្មេងៗទេ?

ខ៖ អត់ចាំទេ។

ក៖ ចុះឪពុករបស់អ៊ុំគាត់ធ្លាប់ប្រកបមុខរបរអ្វីខ្លះដើម្បីចិញ្ចឹមជីវិតដែរអ៊ុំ?

ខ៖ ពេលខ្ញុំនៅតូចៗគាត់ធ្វើប្រធានភូមិ ទើបដល់ពេលសម័យឆ្នាំ១៩៩៥នេះបាន  
គាត់ឈប់ធ្វើខ្លួនគាត់ គេមិនបញ្ឈប់ទេគាត់ឈប់ខ្លួនគាត់។

ក៖ អ៊ុំដឹងមូលហេតុអ្វីដែរបានគាត់ឈប់?

ខ៖ គាត់ថានឿយពិបាកពេក ជិះកង់ទៅប្រជុំសឹកគូទខោអត់មានលុយខែបានគាត់ចង់  
ឈប់ គាត់កាត់ក្តីឲ្យគេមិនដែលចេះមានចេះស៊ីសំនូកសូកប៉ាន់អីទេ។

ក៖ កាលណឹងធ្វើការអត់មានប្រាក់ខែទេអ៊ុំ?

ខ៖ អត់មានប្រាក់ខែទេចាស មិនដែលបានចិញ្ចឹមកូនប៉ុន្មានមានតែខ្ញុំជាមួយម្តាយទៅ  
ធ្វើចំការពរប្អូនឡើងអត់បានរៀនអីចាស ហើយគាត់ប្រជុំនៅតែអង្គរក្រៅនេះឯង   
ទៅខេត្តនោះ ទៅបានគាត់ថានឿយលំបាកសុំគេឈប់ខ្លួនឯង ឲ្យតែបានឈប់គាត់បាន  
អង្ករ ចាសតាំងពីសម័យយួនចូលមកគាត់ទើបតែឈប់ឆ្នាំ១៩៩៥នោះឯង។

ក៖ អញ្ចឹងឪពុករបស់អ៊ុំគាត់ធ្លាប់ប្រាប់សាច់រឿងរបស់គាត់កាលពីក្មេងៗមក  
កាន់អ៊ុំខ្លះទេអ៊ុំ?

ខ៖ អត់បានប្រាប់ទេ។

ក៖ អត់ដែលប្រាប់ទេអ៊ុំណ?

ខ៖ ចាស។

ក៖ ចុះអ៊ុំបានរៀនពីបទពិសោធន៍ជីវិតអ្វីខ្លះពីក្រុមគ្រួសាររបស់អ៊ុំដែរ?

ខ៖ ខ្ញុំមិនដែលបានរៀនអី មានតែម៉ែប្រដៅឲ្យមើលបងប្អូនកុំឲ្យឈ្លោះប្រកែកគ្នា ចាសឲ្យខំរកស៊ី។

ក៖ ចាស មានអ្វីទៀតទេអ៊ំុ?

ខ៖ អត់ទេ។

ក៖ ចុះយាយខាងម្តាយរបស់អ៊ុំគាត់មានឈ្មោះអ្វីដែរ?

ខ៖ ឈ្មោះយាយស៊ឹប។

ក៖ យាយស៊ឹបណឹងគាត់កើតឆ្នាំណា?

ខ៖ អត់ស្គាល់អត់ដឹងទេ ព្រោះអីខ្ញុំនៅតូចៗគាត់ស្លាប់ ប៉ុនៗនេះអត់ចាំបានទេចាស។

ក៖ ចុះអ៊ំុអាចស្មានឆ្នាំបានទេអ៊ុំ?

ខ៖ ចាស។

ក៖ ចុះឆ្នាំខ្មែរក៏ចាំអត់បានដែរ?

ខ៖ ចាស​ ចាំអត់បានដែរម៉ែប្រាប់ដែរតែភ្លេច។

ក៖​ ចឹងយាយខាងម្តាយណឹងគាត់កើតនៅឯណាដែរអ៊ុំ?

ខ៖ កើតនៅអង្គរក្រៅនេះឯងនៅភូមិនេះឯង។

ក៖ ចុះអ៊ុំចាំសាច់រឿងអ្វីខ្លះដែរពីយាយខាងម្តាយរបស់អ៊ុំ? ម្តាយរបស់អ៊ុំធ្លាប់និយាយពី  
ម្តាយរបស់គាត់ប្រាប់អ៊ុំទេ ថាគាត់ជាមនុស្សបែបណា? លំបាកអ្វីខ្លះ?

ខ៖ ម៉ែខ្ញុំប្រាប់ថាកំព្រាតាំងពីតូចដូចគាត់ដែរ គាត់ស្លូត គាត់នៅតែផ្ទះមើលតែកូន ប្តីគាត់ចេះកាត់គ្រោះសូត្រមន្ត អាចារ្យមហាការ គាត់នៅតែផ្ទះមើលតែកូន កូនគាត់៣នាក់ស្រីទាំង៣ ចាសម៉ែខ្ញុំបងប្អូនតែ៣នាក់ទេ ហើយគាត់ស្លូតនោះឯង។

ក៖ ចុះតាខាងម្ដាយរបស់អ៊ុំគាត់ឈ្មោះអ្វីដែរចាំបានទេ? ឪពុកខាងម្តាយណា?

ខ៖ ឈ្មោះតារស់។

ក៖ ចុះអ៊ុំចាំបានទេថាគាត់កើតនៅឆ្នាំណា?

ខ៖ មិនដឹងណា មិនបានចាំទេយាយតាខូច គាត់ស្លាប់តាំងតែពីខ្ញុំនៅតូចៗក៏មិន  
ដែលបានសួរនាំម៉ែ។

ក៖ អត់មានចាស់ៗណាគាត់ធ្លាប់ប្រាប់អ៊ុំអីទេ?

ខ៖ ចាសអត់ទេ។

ក៖ តើតាខាងម្តាយរបស់អ៊ុំគាត់នៅអង្គរក្រៅនេះដែរមែនអ៊ុំ?

ខ៖ ចាសនៅអង្គរក្រៅទាំងអស់គ្នា។

ក៖ ចុះអ៊ុំអាចចាំសាច់រឿងខ្លះពីតាខាងម្តាយរបស់អ៊ុំទេ?

ខ៖ អត់ចាំទេ ពីដើមមិញមានតែទៅរែក ទៅលក់ ទៅដូរ យកចន្លុះ យកឪឡឹកទៅ  
ដូរស្រូវស្រុកគេ តែរែកទេកាលនោះ។

ក៖ កាលណឹងអត់ទិញទេអ៊ុំ តែដូរ?

ខ៖ ចាសដូរ ដាំបានកើតក៏បេះទៅដូរយកអង្គរចិញ្ចឹមកូន​ ពិបាកណាស់។

ក៖ អញ្ចឹងអ៊ុំចាំបានទេថាម្តាយខាងឪពុករបស់អ៊ុំគាត់មានឈ្មោះអ្វីដែរ?

ខ៖ ចាំបាន ឈ្មោះយាយលាម។

ក៖​ អ៊ុំចាំបានទេថាគាត់កើតនៅឆ្នាំណា?

ខ៖ អត់ចាំបានដែរ កាលគាត់ស្លាប់អាយុគាត់នៅខ្លះ១ឆ្នាំ អាយុ១០០ ចាសខ្ញុំនៅតូច គាត់អាយុ៩៩ឆ្នាំក៏ស្លាប់។

ក៖ អញ្ចឹងយាយខាងឪពុករបស់អ៊ុំគាត់កើតនៅឯណាដែរអ៊ុំ?

ខ៖ គាត់កើតនៅភូមិអង្គរក្រៅទាំងអស់គ្នា។

ក៖​ ចុះអ៊ុំចាំសាច់រឿអ្វីខ្លះពីម្តាយខាងឪពុកអ៊ុំបានទេ?

ខ៖​ ចាំបាន តែពេលខ្ញុំដឹងក្តីមក គាត់មិនដែលមាននិយាយអីគាត់មានតែទៅ  
ធ្វើស្រែចំការ គាត់ទៅចំការធ្វើស្រែជាមួយយាយ តាំងពីតូចថាមិនដែលមាន  
ធ្វើការងារកម្មករអី ធ្វើតែស្រែចំការតាំងពីគាត់ដឹងក្តីកាលណាមក។

ក៖ ចុះតាខាងឪពុកវិញ អ៊ុំចាំឈ្មោះបានទេអ៊ុំ?

ខ៖​ ចាំបាន។

ក៖ គាត់ឈ្មោះអ្វីដែរ?

ខ៖ គាត់ឈ្មោះតាឆាយ។

ក៖ តាខាងឪពុកណឹងគាត់កើតនៅឆ្នាំណាអ៊ុំចាំបានទេ?

ខ៖ អត់ចាំបានទេ គាត់ដំណាលគ្នានិងយាយនោះឯង ឆ្នាំដំណាលគ្នា។

ក៖ ប្រហែកប្រហែលគ្នា?

ខ៖ ចាស ឆ្នាំជាមួយគ្នា។

ក៖ ឆ្នាំខ្មែរក៏អត់ចាំដែរ?

ខ៖ ឆ្នាំខ្មែរ ឆ្មាំម្សាញ់ គាត់ប្រាប់ថាគាត់ឆ្នាំម្សាញ់ដំណាលគ្នាចាស។

ក៖ ចុះតាខាងឪពុកគាត់កើតនៅឯណាដែរអ៊ុំ?

ខ៖ គាត់កើតនៅសៀមរាបនេះឯង កើតនៅនេះទាំងអស់។

ក៖ ចុះអ៊ុំមានចាំសាច់រឿងខ្លះៗដែលតាខាងឪពុកគាត់ធ្លាប់បានប្រាប់អីទេអ៊ុំ? អ៊ុំចាំបានខ្លះទេអ៊ុំ?

ខ៖ អត់ចាំបានទេ មានតែតានិយាយប្រាប់គាត់ធ្វើកម្មករនៅអង្គរនេះឯង តិចតួច ពេលថ្ងៃណាសម្រាកគាត់រែកចន្លុះ រែកឪឡឹកទៅដូរស្រូវ។

ក៖ អញ្ចឹងអ៊ុំរស់នៅខេត្តនេះអស់រយៈពេលប៉ុន្មានឆ្នាំដែរហើយអ៊ុំ?

ខ៖ រត់នៅតាំងពីកើតមកជម្លៀសទៅឯណោះ អាយុ៤៩ឆ្នាំរស់នៅតែសៀមរាបនេះឯង ចាសមិនដែលទៅណាទេ មានតែមុនយួនចូលគេជម្លៀសទៅ ហើយក៏មកវិញក៏ចូល  
ស្រុកនោះឯង។

ក៖ គេជម្លៀសណឹងកាលយួនចូលអ៊ុំ?

ខ៖ ដល់ពេលយួនចូលស្រុកហើយបានយើងវិលមកស្រុកវិញ ដាច់សង្គ្រាមទៅបាន  
ចូលមកនៅភូមិវិញ ជម្លៀសពីមុនយួនចូល បានយួនចូលមករំដោះមកបានចូលមកនៅ  
ស្រុកអង្គរក្រៅវិញ ចាសជម្លៀសតាំងពីខ្ញំកើតបានអាយុ៧ឆ្នាំបានបានចូលស្រុកវិញ។

ក៖ យូរឆ្នាំដែរហើយអ៊ុំ?

ខ៖ ចាស។

ក៖ ៧ឆ្នាំល្មមយើងធំដែរហើយ។

ខ៖ ចាស នៅស្វាយលើហូបតែបាយហូបតែសាច់ ពុងតែអាមុនយួនចូលណឹងនៅគោក  
ត្នោតហូបតែបបរហូបតែទឹកទេ អូ!ដល់ពេល ភ្លេចនិយាយត្រង់នេះ ប្អូនតូចៗពេលម៉ែ  
ទៅធ្វើការទៅចល័ត ដលទៅចល័តទៅដល់ពេលប្អូនគ្រុនម៉ែខានទៅមួយថ្ងៃអាពតខាង  
គេអ្នក គេកត់ឈ្មោះឲ្យមកឡនៅត្រង់នេះឯងស្អែកនេះត្រូវមកឡហើយ គេយកមក  
ដាក់ឡ ឡេនោះគេថាដាក់មនុស្សទៅភ្លូគៗក៏គ្រួសារខ្ញុំដែលកូនគ្រុនទៅអត់បានទៅសុំ  
ច្បាប់ណានៅមើលកូនមួយកំណាត់ថ្ងៃគេដើរកត់ឈ្មោះតាមផ្ទះស្អែកនេះគេឲ្យមកឡ

យប់ឡើងយួនចូលព្រឹប ទៅក៏ម៉ែថាកូនទឹកដោះម្តាយថ្លៃ ទៅក៏អត់បានមកទេក៏បាន  
ចូលស្រុក។

ក៖ គ្រាន់តែយើងអត់បានទៅធ្វើការក៏គេកត់ឈ្មោះយើង?

ខ៖ ចាស កើតមកទាន់មិនដឹងប៉ុន្មានឆ្នាំទេនៅគោកត្នោតអត់ស្គាល់ ហូបតែបបរដើរ  
ឡើងចង់ដួលម្នាក់ៗ បបរតែទឹកអត់មានកាក។

ក៖ មូលហេតុអ្វីបានគេមិនឲ្យយើងញុំកាកណាអ៊ុំ?

ខ៖ អត់ដឹងដែរគេតឹង បើគេនរណាដែលតៅជួយអ៊ំុស្រូវតាមសហករណ៍ក៏យកក្បាល  
អង្គាមកន្ទក់មកដាំ យប់ឡើងក៏កត់ឈ្មោះគ្នាយកទៅរៀន ចាស គេយកទៅរៀនក៏បាត់  
សូន្យទៅណា ខ្ញុំមិនដឹងដែរនៅតូចៗ។

ក៖ ចុះ អ៊ុំមានបងប្អូនសាច់ញាតិរស់នៅក្រៅពីស្រុកខ្មែរយើងទេអ៊ុំ?

ខ៖ មិនមានទេនៅតែទាំងអស់។

ក៖ អត់មានស្វាមីហើយ?

ខ៖ មានហើយ មានកូនឡើង ៤ ៥នាក់ បានទាំងចៅ៣នាក់ទៀតនោះ។

ក៖ តើស្វាមីរបស់អ៊ុំគាត់ឈ្មោះអ្វីដែរ?

ខ៖ ឈ្មោះមិន ស៊ន។

ក៖ ចុះអ៊ំុរៀបអាពាហ៍ពិពាហ៍តាំងពីឆ្នាំណាដែរអ៊ុំ?

ខ៖ ឆ្នាំ១៩៩៥។

ក៖ នៅឯណាដែរអ៊ុំ? នៅអង្គរក្រៅមែនអ៊ុំ?

ខ៖ ចាសនៅអង្គរក្រៅនេះឯង។

ក៖ អញ្ចឹងការរៀបអាពាហ៍ពិពាហ៍របស់អ៊ុំណឹងរៀបចំឡើងដោយចិត្តខ្លួនឯង ឬក៏ដោយឪពុកម្ដាយទុកដាកឲ្យអ៊ុំ?

ខ៖ ឪពុកម្ដាយគាត់ទុកដាក់ឱ្យ ម្តាយខាងគ្រួសារខ្ញុំមកសួរក៏ម្តាយខ្ញុំថាសម្រេចថាឲ្យគេ  
ទៅខ្ញុំក៏សម្រេចលើម៉ែឪទាំងអស់ទុកដាក់ ឯនោះក៏ស្រេចលើម៉ែឪឯណោះក៏ស្រេចតែ  
ម៉ែឪ គាត់ទុកដាក់ហើយក៏តាមគាត់ទៅណា។

ក៖ ចឹងអ៊ំុស្រីទទួលបានជំនូនពីអ៊ំុប្រុសទេអ៊ំុ?

ខ៖ បាន ខានស្លារ ១ជីកន្លះ។

ក៖ បើគិតជាលុយយើងឥឡូវនេះប្រហែលប៉ុន្មានដែរអ៊ុំ?

ខ៖ សព្វនេះមិនដឹងប៉ុន្មាន ប្រហែលជាង៣០០ទេ កាលនោះ១ជី តែ១២ម៉ឺនទេ

កាលឆ្នាំខ្ញុំការណា។

ក៖ អញ្ចឹងអ៊ំុអាចប្រាប់បានទេពីពេលវេលាដំបូងតើអ៊ុំជួបអ៊ំុប្រុសនៅឯណា?

ខ៖ ជួបនៅភូមិជាមួយគ្នា ជួបនិងអង្គរក្រៅនេះឯង នៅភូមិជាមួយគ្នានាង ជួបនៅ  
អង្គរក្រៅបើជួបម៉ែឪដឹកនាំទាញឲ្យស្រលាញ់ចង្អុលទៅក៏តាមម៉ែឪទាំអស់គ្នា។

ក៖ មូលហេតុអីបានជាអ៊ុំជួបគ្នាជាមួយនឹងអ៊ុំប្រុសដែរអ៊ំុ?

ខ៖ ម៉ែឪឃើញចេះតែចង្អុលឲ្យកូនស្រលាញ់ដឹកនាំក៏បានស្គាល់គ្នា ចាសបានស្គាល់  
ស្គាល់ទៅខ្ញុំសម្រេចចិត្តលើម៉ែឪ បើម៉ែឪស្រលាញ់ក៏ខ្ញុំស្រលាញ់ដែរ ស្រេចលើម៉ែឪ  
ទុកដាក់ ស្រេចលើម៉ែឪគាត់ទុកដាក់ឲ្យ រៀបចំឲ្យក៏នៅដល់សព្វថ្ងៃទៅណា។

ក៖ ចុះហេតុអ្វីបានជាអ៊ំុសម្រេចចិត្តជ្រើសរើសយកអ៊ុំប្រុស?

ខ៖ ខ្ញុំនឹកឃើញថានែសម្រេចចិត្តបើម៉ែឲ្យមានគូរស្រករហើយក៏ខ្ញុំយកទៅណា តាមឪ  
ពុកម្តាយ ចាស តាមឪពុកម្តាយទៅយូរក៏ចេះស្រលាញ់គ្នា បើឪពុកម្តាយទុកដាក់ឲ្យ  
បើអត់ស្រលាញ់គ្នាក៏មិនយក មានចិត្តស្រលាញ់គ្នាទៅវិញទៅមក។

ក៖ អ៊ុំចេះអាននិងចេះសរសេរអក្សរខ្មែរទេអ៊ំុ?

ខ៖ មិនដែលចេះទេ មិនដែលបានរៀនអីសូម្បីមួយថ្ងៃ ពេលពុកធ្វើប្រធានភូមិពុកតែជិះ  
កង់ទៅប្រជុំ ម៉ែក៏នាំមកសាលាបានមួយថ្ងៃគត់ នែកូននាំម៉ែទៅចំការ ចំការឆ្ងាយ  
ណាស់នាង ចំការឆ្ងាយ ៤ ១០គីឡូ ដល់ពេលម៉ែជួយពរប្អូនម៉ែណាថាណា ប្អូនច្រើន  
ដល់ស្លាប់អត់ទៅ ជួយពរប្អូនម៉ែ ម៉ែស្ពាយអង្ករបាយណា បើសិនម៉ែគាំងដៃស្ពាយសំ  
ពាយ កូនឯងពរប្អូន កូនឯងពរប្អូនគាំងដៃដូរគ្នាម្តងម្នាក់ ខ្ញុំអត់ចេះអក្សរទេ ថាមកសា  
លាបានមួយថ្ងៃគត់ម៉ែតាមដល់សាលា ថាម្តាយខ្ញុំនៅដល់សព្វថ្ងៃនេះឯង កំសត់ណាស់  
ចាស។

ក៖ អ៊ុំបានចូលសាលារៀនទេ?

ខ៖ អត់ អត់បានរៀនសោះ អត់ទេ បងខ្ញុំបានថ្នាក់ទី៣ ហើយតែឈ្មោះមិនចង់ចេះទៀត  
ណា។

ក៖ ចេះភាសាអ្វីផ្សេងក្រៅពីភាសាខ្មែរយើងទេអ៊ំុ?

ខ៖ អត់ ចាសអតចេះទេ អត់ចេះសោះនិយាយពីរឿងអក្សរថាអៀនគេ ម៉ែឪអត់  
គេអ្នកមានៗគេចេះ ម៉ែឪគេគ្រាន់ទៅក៏បានរៀនសូត្រចេះដឹង ត្បិតតែខ្ញុំអត់មែនតែខំ  
ឲ្យកូនរៀនឲ្យបានចប់ថ្នាកមួយហើយ បងៗរៀនបានថ្នាក់ទី ៧ ៨ ក៏ឈប់ បានគ្រួសារ  
អស់បានកូនម្នាក់២ ម្នាក់១ ស្រី២នោះគេបានរៀន មីមួយនោះថ្នាក់ទី១១ កូរ៉ូណានេះ  
ខាន មីបងបានចប់ហើយរៀនតបានឆ្នាំទី១ ខ្ញុំល្ងង់ហើយឲ្យកូនចេះដឹងចាស ឲ្យចេះ  
មានអីចែកកូនមានតែចំណេះខ្លួនឯងចាស។

ក៖ ចុះអ៊ំុមានមិត្តភកិ្តស្និទ្ធស្នាលធំធាត់មកជាមួយគ្នាតាំងពីក្មេងមកទេអ៊ុំ?

ខ៖ អត់មានទេនាង មិត្តភក្តិសម័យនោះដែរមាន មានតែអ្នកជិតខាងរៀបអានគ្នាទៅ  
វិញទៅមក។

ក៖ ចាសចុះអ៊ំុធ្លាប់ធ្វើស្រែចម្ការអីទេ?

ខ៖ ខ្ញុំធ្វើតែស្រែចំការនោះឯង កើតមកចំឪពុកម្តាយកម្មករគេតិចតួច ធំដឹងក្តីកាលណា  
មកដល់តែប្អូនធំអស់ក៏ធ្វើការចិញ្ចឹមប្អូន ខ្ញុំការកាលីអាយឡូ តាំងពីប្រាក់៥កាក់ អង្ករ៣  
គីឡូ ធ្វើកាលនោះមិនទាន់មានអប្សរាកាលនោះមិនទាន់មានទេចាស។

ក៖ អ៊ំុមានផលពិបាកអ្វីខ្លះដែលក្នុងការធ្វើស្រែចំការអ៊ុំ?

ខ៖ អត់មានប្អូនធំៗ មានតែខ្ញុំទី២ ក៏ស្រីៗពីនាក់បងខ្ញុំនេះឯងពិបាក ពិបាកយ៉ាងខ្លាំង  
ទម្រាំតែបានណា ភ្ជួរចេះក៏អត់មានគោមានក្របីក៏ជួលគេឲ្យភ្ជូរក៏រឹងនាងអើយស្ទូង  
និយាយពីដីរឹង ចាសមិនមែនដូចរាល់ថ្ងៃនេះគោយន្ត កន្ត្រៃ ទន្លេថង អាត្រាក់ណា  
ពិបាកណាស់នាងមានតែរទេះគោ មានតែជួលគេឲ្យគេភ្ជួរឲ្យ បើសិនជាមានគោ  
ក្របីខ្លួនឯងបើរឹងយើងភ្ជួរម្តងទៀតទៅស្ទូង នេះភ្ជូរតែម្តងរឹងណានាង វាលំបាកខ្លាំង

ទម្រាំតែបានហូបណា កើតមកកម្សត់ ម្តាយកម្សត់ខ្ញុំចុះដែរ ជូបតែការលំបាក។

ក៖ អ៊ំុធ្លាប់ប្រកបមុខរបរលក្ខណៈគ្រួសារដូចជា ចិញ្ចឹមគោ ចិញ្ចឹមជ្រូក ចិញ្ចឹមមាន់អីទេអ៊ំុ៊ពីមុនមកណា?

ខ៖ ចាស ជ្រូកចិញ្ចឹមបន្តិចបន្តួច ១ ២ ចិញ្ចឹមតិចៗគោ ឃ្វាលគោក្របី ដល់ពេលលក់  
ក្របីទៅទិញគោ២ទៅណា ចាសចិញ្ចឹមតិចតួចប៉ុណ្ណោឯងមិនបានចិញ្ចឹមច្រើនទេ  
តក់ៗរហូតដល់សព្វថ្ងៃ។

ក៖ អញ្ចឹងអ៊ុំធ្លាប់ប្រកបមុខរបរអ្វីផ្សេងទេក្រៅពីចិញ្ចឹិមគោ ចិញ្ចឹមជ្រូកណឹង?

ខ៖ អត់ទេ ប្រកបមុខរបរមានតែដុតជ័រ ដុតចន្លុះដូរអង្ករហូបប៉ុណ្ណោះឯងចាស។

ក៖ សម័យនោះគេអត់លក់ទេណអ៊ុំ?

ខ៖ លក់ គេទិញក៏យើងលក់ គេដូរជាអង្ករស្រូវក៏ដូរ។

ក៖ ចុះអ៊ុំធ្លាប់ធ្វើអ្វីផ្សេងក្រៅពីកិច្ចការណឹងទេ?

ខ៖ ធ្វើតែកម្មករគេតិចៗ។

ក៖ កម្មករណឹងធ្វើអ្វីដែរអ៊ុំ?  
ខ៖ អប្សរា ធ្វើកម្មករតិចតួចកាលពីនៅលីវ ដល់ពេលរាល់ថ្ងៃនេះធ្វើតក់ៗបានអានេះ  
ឯង ដូចកូរ៉ូណានេះបានខាងអប្សរានេះឯងបានចិញ្ចឹមកូន។

ក៖ តើអ៊ំុមានឧបសគ្គឬ ការវិបាកអ្វីខ្លះដែលនៅក្នុងជីវិតរបស់អ៊ុំ? អ៊ុំបានទេអ៊ុំ?

ខ៖ ពីមុន ឬ រាល់ថ្ងៃនេះ?

ក៖ ពីមុខដល់ឥឡូវនេះអ៊ុំជួបការលំបាកអ្វីខ្លះដែរ?

ខ៖ ជួបណឹងឯង កូនអាបងគេវាពិបានទូន្មានវាផឹកស្រារាល់ថ្ងៃមិនដឹងថ្ងៃណស្វាង កូន២ហើយ វារៀនថ្នាក់ទី៨ឈប់ទៅក៏ជា ដួលម៉ូតូផង ខ្នុរធ្លាក់ត្រូវផងក៏ដូចរាង  
ប្រសៃប្រសាទពិបាក ពិបាកជាងគេបំផុតកូនទី១។

ក៖ អ៊ុំ ចុះអ៊ំុចាំបានទេថាកាលសម័យប៉ុលពតអ៊ុំជួបផលលំបាកអ្វីខ្លះដែរ?

ខ៖ សម័យប៉ុល ពត ហូបតែបបរ ម្តាយខ្ញុំទៅធ្វើការខានទៅគេកត់ឈ្មោះយើងមិនដាក់  
ឡ ពិបាកយាយខ្លាំងចាស មកនៅគោកត្នោតនេះហូបតែទឹកបបរ គេថានៅគោកត្នោត  
នេះ ៣ឆ្នាំ ៨ខែ ម៉ែខ្ញុំគេប្រាប់ហូបតែបបរសុទ្ធ។

ក៖ តើអ៊ំុឆ្លងកាត់ឧបសគ្គលំបាកទាំងអស់ណឹងដោយរបៀបណាដែរអ៊ំុ?

ខ៖ ឆ្លងកាត់ផុតពីការលំបាកមានតែវៀតណាគេចូលបានរំដោះក៏ផុតមកណា ៣ឆ្នាំ   
៨ខែ បានគេកត់ឈ្មោះពីល្ងាច ស្អែកឡើងគេឲ្យមកឡ គេឲ្យមកឡនេះទាំងអស់  
គ្នាទាំងគ្រួសារណា ទៅម៉ែក៏យំដើកាន់ដៃកូនណាដើរយប់ឡើងក៏ទៅគាត់ថាទឹកដោះ  
ម្តាយថ្លៃ វៀតណាមចូលមកដល់ក៏បានរំដោះរួចបានមកចូលស្រុកនៅភូមិអង្គរក្រៅវិញ  
ពីមុន ជម្លៀសទៅនៅឯគោកត្នោត ចាស បានរំដោះមក។

ក៖ អញ្ចឹង ជីវិតរបស់អ៊ុំតាំងពីក្មេងមកដល់ពេលនេះតើជីវិតរបស់អ៊ុំមានការផ្លាស់ប្ដូរ  
អ្វីខ្លះដែរអ៊ុំ?

ខ៖ ពីក្មេងៗមកក៏នឿយលំបាកដល់ពេលឥឡូវនេះវាបានធូរស្រាលបានច្រើនគ្រាន់  
បើពិបាកចិត្តតែកូនទី១នោះឯង បានប្រពន្ធកូនហើយបន្ទុកនៅលើម៉ែឪទាំងអស់។

ក៖ អ៊ុំបានយកគាត់ទៅពេទ្យទេកាលណឹង?

ខ៖ ពីកាលខ្នុរធ្លាក់ត្រូវ ដួលម៉ូតូយកទៅពេទ្យ នេះដល់ពេលវារាល់ថ្ងៃនេះវាផឹកវង្វេង  
អត់បានទៅពេទ្យទេ មើលគ្រូខ្មែរឡើងអស់លុយ ទុកឈប់មើលវង្វេងអត់ដឹងឯណា  
ឯណី កូន២ហើយបានប្រពន្ធកូន២ មានតែម៉ែនិងឪឲ្យលុយ ខ្ញុំនិយាយតែត្រង់អត់  
មាននិយាយហែកកេរ្តិ៍អីកូន មិនមានលុយឲ្យប្រពន្ធកូនចាយប្រពន្ធគេទៅផ្ទះគេវិញ  
វាក៏នៅនេះនឹកកូនប្រពន្ធទៅគិតតែពីផឹក នេះមួយខែដោយសារប្រពន្ធកូនបាន១ខែ  
ដល់ម៉ែឪគេ គេលែងឲ្យមកវិញ ទៅខ្ញុំទៅយកនៅភ្នំក្រោមនោះ ខ្ញុំទៅយកទៅ ដល់  
ចំនួនកន្លះខែថានឹកកូនទៅផឹកមិនដែលស្វាង ជួបការលំបាកអន់ចិត្តតូចចិត្តខ្លួនឯង។

ក៖ អញ្ចឹងតាំងពីក្មេងមក តើពេលវេលាណាដែលអ៊ុំគិតថាជាពេលវេលាដែល  
សប្បាយបំផុតក្នុងជីវិតរបស់អ៊ុំ?

ខ៖ ការសប្បាយដែលយួនចូលស្រុកមកដែលខ្ញុំជម្លៀសមកវិញបានចូលស្រុកក៏  
ដូចសម្បូរសប្បាយគ្រាន់ ចាសខ្ញុំពិបាកមិនបានទៅរៀននៅជាមួយម៉ែឪ អត់មានទុក្ខ  
លំបាក គ្រាន់តែនឿយរឿងធ្វើស្រែចំការ ធ្វើស្រែចំការតិចតួច ធ្វើកម្មករគេ រហូតដល់  
ពេលបានគ្រួសារ បានអាកូនបងគេអត់សូវស្តាប់បង្គាប់ណា កូន៥នាក់យ៉ាប់តែកូន១  
នោះឯង ប្អូនៗស្រីៗ ទី២ក៏វាស្រួលគ្រាន់ដែរបានប្រពន្ធហើយកូន១ចាស យ៉ាប់តែអា  
បងគេនោះឯង បានពិបាកចិត្ត ដល់ពេលនៅលីវជាមួយឪពុកម្តាយនឿយធ្វើស្រែចំការ  
តែអត់ពិបាកចិត្តចេះទេ ឥឡូវនេះរៀងធូរគ្រាន់ពិបាកតែចិត្ត ពិបាកចិត្តនិងកូន កូនរៀង  
យ៉ាប់ពិបាកលើសគេក៏អត់ចិត្តខ្លួនឯង។

ក៖ ចុះកាលពីក្មេងមកអ៊ុំធ្លាប់មានក្តីស្រម៉ៃអ្វីទេពេលដែលអ៊ុំធំឡើង?

ខ៖ ចាសអត់មានក្តីស្រម៉ៃអីទេ នៅជាមួយឪពុកម្តាយក៏សប្បាយចិត្តរហូតក៏អត់មានទុក្ខ  
ព្រួយអីទេ ស៊ីអត់ស៊ីឃ្លានម៉េចក៏សប្បាយចិត្តម៉ែឪទាំងអស់គ្នា អត់មានទុក្ខលំបាកអីទេ

ទើបតែខ្ញុំរអែងឈឺ។

ក៖ ចឹងអ៊ុំអត់មានក្តីស្រម៉ៃអីទៀតទេពេលអ៊ុំធំឡើង ចង់ក្លាយជាអី ឬក៏ធ្វើអីទេណ?

ខ៖ ចាស អត់ចង់ធ្វើអីក្លាយជាអីព្រោះខ្ញុំអត់បានរៀន អត់បានចេះអក្សរ ធ្វើតែកម្មករតិច  
តិចរហូត ចង់ធ្វើអីម៉េចកើតព្រោះអីខ្ញុំអត់ចេះអក្សរ ខ្ញុំអត់ចេះអក្សរមែនពិតនោះឯង តែ  
ដល់កូនវារៀងចេះៗគ្រាន់ ប្រដៅកូនណែនាំកូន អប់រំទូន្មានកូនឲ្យបានល្អកុំឲ្យល្ងិតល្ងង់  
ដូចម៉ែ។

ក៖ ចុះអ៊ំុចូលចិត្តពិសាម្ហូបអ្វីជាងគេដែរអ៊ំុ?

ខ៖ យើងអ្នកស្រុកស្រែចូលចិត្តអី តែប្រហើរ សម្លម្ជូរ ចេះតែហូបដែលចេះរើសអី ច្រើនតែស្ងោរ ប្រហើរ ម្ជូរ ៣មុខនេះក៏ញឹកញាប់ ទាំងអាំងដុត អាំងប្រហុក មិនដែល  
បានមានអីដូចគេ មិនសូវចេះហូបផ្អែមទេ ប៉ុនខ្ញុំលើសជាងស្ករលេបថ្នាំតែរាល់ខែ  
នោះឯង លេបថ្នាំបញ្ចុះជាតិស្ករណឹងឡើង៣ ៤ឆ្នាំទៅហើយ អំពិលបុកអីមិនចេះហូប  
ស្ករ កូនៗបានគេចេះហូប ស្ករ ម្ទេសស្មើគ្នា ខ្ញុំមិនចេះហូបផ្អែមវាមានរាគលើសជាតិ  
ស្ករ។

ក៖ ចុះអ៊ំុចូលចិត្តស្ដាប់បទចម្រៀងអីទេអ៊ំុ?

ខ៖ ចូលចិត្ត តែខ្ញុំមិនដែលចេះច្រៀង។

ក៖ អ៊ុំចាំបានទេ បទណាដែលអ៊ុំចូលចិត្តបំផុតណា?

ខ៖ ចូលចិត្តស្តាប់បទជើងមេឃពណ៌ខ្មៅ។

ក៖ ចុះអ៊ំុចេះលេងឧបករណ៍តន្ត្រីអីទេអ៊ំុ?

ខ៖ អត់ចេះលេងទេ ដល់ធំដឹងក្តីចេះលេងកៅស៊ូ លេងលោតមឹក កាលសម័យខ្ញុំចេះតែ  
លោកមឹកនោះឯង។

ក៖ ចុះក្រុមគ្រួសាររបស់អ៊ុំមាននរណាចេះលេងទេអ៊ំុ?

ខ៖ អត់មាននរណាចេះទេ កើតមកក៏ទៅរៀននោះឯង ដល់វាធំដឹងក្តីក៏ទៅរៀន   
មិនដែលបានអីទេ ដល់ពេលធ្វើការថ្ងៃជប់លៀងអី លេងល្បែងប្រជាប្រិយទៅក៏  
បានមើលគេ បានតែមើលប៉ុណ្ណោះឯងបើលេងអត់ធ្លាប់លេងទេ ដល់ពេលមួយឆ្នាំ  
គេជប់លៀងម្តង ដល់សព្វថ្ងៃនេះអត់សូវបានជប់លៀង ដល់ជប់លៀងលេងល្បែង  
ប្រជាប្រិយគេលេង មានតែកូនលេងលោតបាវ ល្បែងប្រជាប្រិយមានតែកូន។

ក៖ ចុះអ៊ំុចូលចិត្តលេងល្បែងដូចជាបោះឈូង បោះអង្គុញបែបខ្មែរៗយើងទេអ៊ុំ?

ខ៖ លេងនោះឯង ទើបយួនចូលរួចលេង ដល់សព្វថ្ងៃវាចង់ភ្លេចអត់ហើយលេង   
អង្គុញ លេងឈូង អត់ចេះច្រៀងក៏គេអ្នកច្រៀងខ្ញុំលេងនិងគេតែខ្ញុំអត់ចេះច្រៀង។

ក៖ ចុះអ៊ំុចូលចិត្តលេងកីឡាអីទេអ៊ំុ?

ខ៖ អត់ចេះទេនាង។

ក៖ បើសិនជាអ៊ំុចង់និយាយ ឬក៏ចង់ផ្ដាំផ្ញើទៅកូនចៅជំនាន់ក្រោយរបស់អ៊ុំ តើអ៊ំុចង់ផ្តាំរផ្ញើអ្វីទៅកាន់ពួកគេដែរអ៊ំុ? ហើយចង់ឲ្យពួកគាត់រស់នៅដោយរបៀប  
ណា ហើយនិងក្លាយទៅជាមនុស្សបែបណាដែរអ៊ុំ?

ខ៖ ចង់ផ្ដាំផ្ញើឲ្យរៀនសូត្រឲ្យចេះដឹងទៅមុខកុំឲ្យល្ងិតល្ងង់ដូចខ្ញុំ ខ្ញុំអត់បានចេះអក្សរ  
ឲ្យតែកូនក្មេងជំនាន់ក្រោយបានចេះដឹង ដើម្បីអនាគតទៅមុខឲ្យបានល្អ សុខភាពល្អ។

ក៖ មានអ្វីបន្ថែមទៀតទេអ៊ំុ?

ខ៖ ចាសអត់ទេ។

ក៖ ចាសអញ្ចឹងអរគុណច្រើនណាអ៊ុំណាដែលអ៊ុំបានចំណាយពេលវេលាដើម្បីឲ្យខ្ញុំ

សម្ភាសន៍អ៊ុំនៅថ្ងៃនេះ ហើយសូមជូនពរអ៊ុំមានសុខភាពល្អ និង មានសុភមង្គល  
ណាអ៊ុំ។

ខ៖ ជូនពរនាងឲ្យសុខសប្បាយដូចគ្នា។

ក៖ ចាសអរគុណច្រើនអ៊ុំ។